Nos Gilo dominus Bellifortis notum facimus universis presentes litteras inspecturis quod cum discordia verteretur inter nos ex una parte, et religiosos viros abbatem et conventum Miratorii Cisterciensis Ordinis ex altera, super diversis querelis hinc et idem in judicio proponitis, et specialiter super quodam prato dictorum religiosorum sito in territorio de Bonay prope riveriam dictam Grose a parte meridionali, quod pratum situm est juxta pratum Jacobi dicti de Peisya et dictorum des Monciaux a parte australi, et pratum dictum Rescondu a parte meridionali, tandem de bonorum virorum consilio nos utentes sano et prutenti consilio confitemur et recognoscimus nullo ducti errore, quod super dicto prato nullam iustam causam habentes, dictum pratum pro nobis et heredibus et subcessoribus nostris, dictis religiosis in perpetuum quittamus et remittimus, et in puram et perpetuam possessionem inducimus, et si forte quod non credimus in dicto prato aliquid juris vel consuetudinis vel usagii habemus vel habuimus, dictis religiosis donamus, quittamus et concedimus in puram et perpetuam elemosinam a dictis religiosis absque conditione aliqua heredum et subcessorum nostrorum quiete et pacifice in perpetuum possidendam. Alias etiam querelas sive actiones quas contra dictos religiosos habemus vel habere possumus vel debemus, et nos et nostri usque ad datam presentium litterarum dictis religiosis amore Dei et beate Marie Miratorii penitus remittimus et quittamus, et ad omnia supradicta tenenda et firmiter observanda nos et heredes nostros et subcessores nostros in perpetuum obligamus. Promittimus etiam sub religione juramenti nostri super hoc corporaliter prestiti pro nobis et heredibus et subcessoribus nostris, quod contra supradicta omnia vel aliquid de predictis de cetero per nos vel per alium verbo vel facto non veniemus nec contravenienti consenciemus. Scilicet contra omnes dictum pratum dictis religiosis legitime guarantiemus, et pro posse nostro deffendemus, abrenuntiantes expresse et ex certa scientia, omni exceptioni doli et in factum et omni juris auxilio tam canonici quam civilis quod nobis vel heredibus vel subcessoribus nostris, ad veniendum contra premissa posset in futurum conpetere vel modo aliquo prodesse, et specialiter juri dicenti generalem renunciationem non valere. Confitemur eciam quod in recompensatione quittationis sive donationis supradicte, dicti abbas et conventus Miratorii dederunt nobis liberaliter quindecim libras Vien[…] quam summam pecunie confitemur nos recepisse et habuisse a dictis religiosis in pecunia numerata. In cuius rei robur et testimonium presenti carte sigillum nostrum apponimus, et sigilla domni Jocerandi capellani de Dignyaco et domni Haymonis capellani de Meynay rogamus apponi. Actum et datum anno Domini millesimo ducentiximo septuagesimo sexto mense junii die mercurii post festum beati Bernabe Apostoli.